एडेड स्कूलों के टीचर्स के स्थानांतरण का रास्ता साफ2018-09-12T12:01:57+05:30
आवेदन के तीन माह बाद शिक्षकों को मिली सौगात, शासन ने आवेदन पर लगाई मुहर
ALLAHABAD: अशासकीय सहायता प्राप्त स्कूलों के शिक्षकों को आखिरकार शिक्षक दिवस की सौगात मिलने का रास्ता साफ हो गया। तीन महीने बाद ही सही एडेड स्कूलों के शिक्षकों के जिले के अंदर एक स्कूल से दूसरे में तबादले की सूची को शासन की मंजूरी मिल गई। इस बारे में शिक्षक दिवस पर डिप्टी सीएम दिनेश शर्मा ने मुहर लगाते हुए ट्वीट किया था। इसके बाद शासन की ओर से एडी माध्यमिक कार्यालय में शासनादेश जारी हो गया। इसमें शिक्षकों और संस्था प्रधान के स्थानांतरण प्रक्रिया को शीघ्र पूरा करने का आदेश दिया गया है। हालांकि आदेश में यह भी कहा गया है कि आगे से सत्र के बीच में स्थानांतरण की प्रक्रिया पूरी ना की जाए।
सोमवार को जारी किया आदेश
एडेड स्कूलों के शिक्षकों और संस्था प्रधान के एक स्कूल से दूसरे स्कूल में तबादले के लिए भले ही डिप्टी सीएम ने पांच सितंबर को ट्वीट कर दिया हो, लेकिन शासनादेश सोमवार को जारी हुआ। ऐसे में शिक्षकों को तबादलों के लिए अभी और इंतजार करना होगा। करीब तीन माह पहले से आवेदन करके जिले के अंदर एक स्कूल से दूसरे स्कूल में तबादले के इंतजार में बैठे शिक्षकों का कहना है कि जो प्रक्रिया जून के आखिर तक सम्पन्न हो जानी चाहिए थी। उसे जबरन टाला जा रहा है। ऐसे में अभी कितना समय और लगेगा इसे लेकर स्थिति स्पष्ट नहीं है। हालांकि अधिकारियों की मानें तो इसी सप्ताह शिक्षकों के तबादलों की सूची जारी हो जाएगी.